U-I-136/00
Natisni
Opravilna št.:
U-I-136/00
Datum odločitve:
15. 6. 2000
Objavljeno:
OdlUS IX, 165
ECLI:
ECLI:SI:USRS:2000:U.I.136.00
Akt:
Zakon o volitvah v Državni zbor (Uradni list RS, št. 44/92 in 60/95) (ZVDZ), 2., 20., 90., 91., 92. in 93. čl.
Izrek:
Pobuda za začetek postopka za oceno ustavnosti 2., 20., 90., 91., 92. in 93. člena Zakona o volitvah v Državni zbor (Uradni list RS, št. 44/92 in 60/95) se zavrže.
Evidenčni stavek:
Pravni interes društva za vložitev pobude je podan le, če napadene določbe predpisa neposredno posegajo v njene pravice, pravne interese oziroma pravni položaj.
Geslo:
Izkazani pravni interes pobudnika kot procesni pogoj za začetek postopka pred Ustavnim sodiščem na podlagi pobude.
Volitve, v Državni zbor.
Državni zbor, volitve.
Pravni interes (politične stranke, društva, zbornica).
Pravna podlaga:
Zakon o Ustavnem sodišču (ZUstS), 25. čl.
Opomba:
V obrazložitvi svoje odločitve se Ustavno sodišče sklicuje na svoji zadevi št. U-I-131/94 z dne 16. 3. 1995 - OdlUS IV,28 in št. U-I-105/95 z dne 10. 7. 1995 - OdlUS IV,70.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Društvo Ljudska pobuda - DLP, Pobegi
Datum vloge:
11. 5. 2000
Vrsta odločitve:
sklep
Vrsta rešitve:
zavrženje
Dokument:
US20226
Dokument v PDF obliki:
U-I-136-00.pdf
121 KB
Prenesite datoteko
U-I-136/00
15. 6. 2000
S K L E P
Ustavno sodišče je v postopku za preizkus pobude Društva Ljudska pobuda - DLP, Pobegi, ki ga zastopa predsednik društva Robert Hlede, na seji dne 15. junija 2000
s k l e n i l o:
Pobuda za začetek postopka za oceno ustavnosti 2., 20., 90., 91., 92. in 93. člena Zakona o volitvah v Državni zbor (Uradni list RS, št. 44/92 in 60/95) se zavrže.
O b r a z l o ž i t e v
1. Pobudnik navaja, da vse do danes še ni uzakonjen volilni sistem, ki je po presoji Ustavnega sodišča (odločba št. U-I-12/97 z dne 8. 10. 1998, Uradni list RS, št. 82/98 in OdlUS VII, 180) zmagal na referendumu leta 1996. Z navedeno odločbo je Ustavno sodišče naložilo Državnemu zboru, naj v razumnem roku uzakoni dvokrožni večinski volilni sistem, česar še ni storil. Meni, da bi morebitna izvedba volitev po sorazmernem volilnem sistemu (obstoječem volilnem zakonu) povzročila resne kršitve pravnega reda in človekovih pravic. Predlaga, naj se Ustavno sodišče nedvomno izreče o ustavnosti Zakona o volitvah v Državni zbor (v nadaljevanju: ZVDZ).
2. Po določbi 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko vsakdo da pisno pobudo za začetek postopka za oceno ustavnosti zakona, če izkaže svoj pravni interes. Pravni interes je po določbi drugega odstavka navedenega člena podan, če zakon, katerega oceno pobudnik predlaga, neposredno posega v njegove pravice, pravne interese oziroma pravni položaj.
3. Ustavno sodišče že večkrat ni priznalo pravnega interesa političnim strankam, društvom, zbornicam in drugim tovrstnim združenjem, kadar so vlagala pobude v imenu in zaradi interesov svojih članov (npr. v sklepu št. U-I-131/94 z dne 16. 3. 1995, OdlUS IV, 28 in sklepu št. U-I-105/95 z dne 10. 7. 1995, OdlUS IV, 70). Pravni interes je tako podan le tedaj, ko je očitno, da gre za pobudnikov lastni, torej konkretni interes. V obravnavanem primeru napadene določbe v ničemer neposredno ne posegajo v pravice, pravne interese oziroma pravni položaj Društva Ljudska pobuda. Ker pravni interes kot predpisani procesni pogoj za začetek postopka pred Ustavnim sodiščem ni izkazan, je bilo treba pobudo zavreči.
4. Ustavno sodišče je sprejelo ta sklep na podlagi 25. člena ZUstS in prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen